Document ID: 32009R0487

Reference:
11.6.2009
ET
Euroopa Liidu Teataja
L 148/1
NÕUKOGU MÄÄRUS (EÜ) nr 487/2009,
25. mai 2009,
asutamislepingu artikli 81 lõike 3 kohaldamise kohta teatavat liiki kokkulepete ja kooskõlastatud tegevuse suhtes õhutranspordi sektoris
(kodifitseeritud versioon)
(EMPs kohaldatav tekst)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 83,
võttes arvesse komisjoni ettepanekut,
võttes arvesse Euroopa Parlamendi arvamust, (1)
ning arvestades järgmist:
(1)
Nõukogu 14. detsembri 1987. aasta määrust (EMÜ) nr 3976/87 asutamislepingu artikli 85 lõike 3 kohaldamise kohta teatavat liiki kokkulepete ja kooskõlastatud tegevuse suhtes õhutranspordi sektoris (2) on korduvalt oluliselt muudetud. (3) Selguse ja otstarbekuse huvides tuleks kõnealune määrus kodifitseerida.
(2)
Asutamislepingu artikli 81 lõike 3 kohaldamise üldsätted tuleks vastavalt asutamislepingu artiklile 83 vastu võtta määrusega või direktiiviga. Tuleks võimaldada komisjonil määrusega teatada, et asutamislepingu artikli 81 lõike 1 sätted ei kehti ettevõtjatevaheliste kokkulepete, ettevõtjate ühenduste otsuste ja kooskõlastatud tegevuse teatavate liikide kohta.
(3)
Komisjonile tuleks anda volitused kehtestada õhutranspordi sektoris grupierandeid seoses ühenduse ja kolmandate riikide vahelise liiklusega ning ühendusesisese liiklusega.
(4)
Tuleks sätestada, milliste eritingimuste ja olukordade puhul võib komisjon tihedas ja pidevas koostöös liikmesriikide pädevate asutustega kasutada oma volitusi.
(5)
Kokkulepete, otsuste ja kooskõlastatud tegevuse teatavate liikide suhtes on eriti soovitav teha grupierand. Need erandid tuleks teha piiratud ajaks, mille jooksul lennuettevõtjad saavad kohaneda konkurentsitihedama keskkonnaga. Komisjon peaks tihedas ja pidevas koostöös liikmesriikidega olema võimeline täpselt määratlema kõnealuste erandite ulatust ja nendega kaasnevaid tingimusi.
(6)
Käesolev määrus ei piira asutamislepingu artikli 86 kohaldamist,
ON VASTU VÕTNUD KÄESOLEVA MÄÄRUSE:
Artikkel 1
Käesolevat määrust kohaldatakse õhutranspordi suhtes.
Artikkel 2
1.   Vastavalt asutamislepingu artikli 81 lõikele 3 võib komisjon määruse vormis teatada, et artikli 81 lõiget 1 ei kohaldata ettevõtjatevaheliste kokkulepete, ettevõtjate ühenduste otsuste ja kooskõlastatud tegevuse teatavate liikide suhtes.
Komisjon võib selliseid määrusi vastu võtta eelkõige kokkulepete, otsuste või kooskõlastatud tegevuse kohta, mille objekt on ükskõik milline järgmistest:
a)
ühine planeerimine ja lennuliinide sõiduplaanide kooskõlastamine;
b)
konsultatsioonid reisijateveo- ning pagasi- ja lastitariifide kohta regulaarsetel lennuliinidel;
c)
ühine tegutsemine uute vähem koormatud regulaarsete lennuliinide kasutamisel;
d)
teenindusaegade jaotamine ja lennujaama sõiduplaani koostamine; komisjon kannab hoolt vastavuse eest nõukogu 18. jaanuari 1993. aasta määrusele (EMÜ) nr 95/93 (ühenduse lennujaamades teenindusaegade jaotamise ühiste eeskirjade kohta); (4)
e)
sõiduplaanide koostamise, piletite tellimise ja müügiga seotud arvutipõhiste ettetellimissüsteemide ühine ostmine, arendamine ja kasutamine õhutranspordiettevõtjate poolt; komisjon kannab hoolt vastavuse eest nõukogu 24. juuli 1989. aasta määrusele (EMÜ) nr 2299/89 (toimimisjuhendi kohta arvutipõhiste ettetellimissüsteemide puhul). (5)
2.   Ilma et see piiraks lõike 1 teises lõigus sätestatut, määratletakse sellistes komisjoni määrustes kokkulepete, otsuste või kooskõlastatud tegevuse liigid, mille kohta sellised määrused kehtivad, ning eelkõige määratakse kindlaks:
a)
piirangud või eritingimused, mida kokkulepped, otsused või kooskõlastatud tegevus võivad sisaldada või mitte sisaldada;
b)
eritingimused, mida kokkulepped, otsused või kooskõlastatud tegevus peavad sisaldama, ning kõik muud tingimused, mis peavad olema täidetud.
Artikkel 3
Kõik artikli 2 alusel vastuvõetud määrused kohalduvad kindlaksmääratud tähtaja jooksul.
Määruse võib kehtetuks tunnistada või seda muuta, kui olukord on määruse vastuvõtmist ajendanud tegurite muutumise tõttu teisenenud; sel juhul tuleb määrata tähtaeg, mille jooksul tuleb muuta varasema määrusega reguleeritud ja enne selle kehtetuks tunnistamist või muutmist kehtinud kokkuleppeid ja kooskõlastatud tegevust.
Artikkel 4
Artikli 2 alusel vastuvõetud määrustes on säte, mille kohaselt need määrused kehtivad tagasiulatuvalt määruste jõustumise kuupäeval olemasolevate kokkulepete, otsuste ja kooskõlastatud tegevuse kohta.
Artikkel 5
Artikli 2 kohase määrusega võidakse ette näha, et asutamislepingu 81 lõikes 1 sisalduv keeld ei kohaldu selle määrusega määratud aja jooksul kokkulepete, otsuste ja kooskõlastatud tegevuse suhtes, mis on ühinemise kuupäeval juba olemas, mille suhtes Austria, Rootsi ja Soome ühinemise tõttu kohaldub artikli 81 lõige 1 ning mis ei vasta asutamislepingu artikli 81 lõike 3 tingimustele.
Sellest olenemata ei kohaldu käesolev artikkel kokkulepete, otsuste ja kooskõlastatud tegevuse suhtes, mis ühinemise kuupäeval juba kuuluvad EMP lepingu artikli 53 lõike 1 reguleerimisalasse.
Artikkel 6
Enne määruse vastuvõtmist vastavalt artiklile 2 avaldab komisjon selle eelnõu ning pöördub kõigi asjaomaste isikute ja organisatsioonide poole arvamuste saamiseks komisjoni poolt määratud põhjendatud aja jooksul, mille pikkus on vähemalt üks kuu.
Artikkel 7
Enne määruse eelnõu avaldamist ja enne määruse vastuvõtmist vastavalt artiklile 2 konsulteerib komisjon konkurentsi piiravat tegevust ja turgu valitsevat seisundit käsitleva nõuandekomiteega, millele on osutatud nõukogu 16. detsembri 2002. aasta määruse (EÜ) nr 1/2003 (asutamislepingu artiklites 81 ja 82 sätestatud konkurentsieeskirjade rakendamise kohta) (6) artiklis 14.
Artikkel 8
Määrus (EMÜ) nr 3976/87 tunnistatakse kehtetuks.
Viiteid kehtetuks tunnistatud määrusele käsitatakse viidetena käesolevale määrusele kooskõlas II lisas esitatud vastavustabeliga.
Artikkel 9
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. mai 2009
Nõukogu nimel
eesistuja
J. ŠEBESTA
(1)  21. oktoobri 2008. aasta arvamus (Euroopa Liidu Teatajas seni avaldamata).
(2)  EÜT L 374, 31.12.1987, lk 9.
(3)  Vt lisa I.
(4)  EÜT L 14, 22.1.1993, lk 1.
(5)  EÜT L 220, 29.7.1989, lk 1.
(6)  ELT L 1, 4.1.2003, lk 1.
I LISA
Kehtetuks tunnistatud määrus koos muudatustega
Nõukogu määrus (EMÜ) nr 3976/87
(EÜT L 374, 31.12.1987, lk 9).
Nõukogu määrus (EMÜ) nr 2344/90
(EÜT L 217, 11.8.1990, lk 15).
Nõukogu määrus (EMÜ) nr 2411/92
(EÜT L 240, 24.8.1992, lk 19).
1994. aasta ühinemisakt, I lisa punkt III A 3
(EÜT C 241, 29.8.1994, lk 56).
Nõukogu määrus (EÜ) nr 1/2003
(ELT L 1, 4.1.2003, lk 1).
ainult artikkel 41
Nõukogu määrus (EÜ) nr 411/2004
(ELT L 68, 6.3.2004, lk 1).
ainult artikkel 2
II LISA
VASTAVUSTABEL
Määrus (EMÜ) nr 3976/87
Käesolev määrus
Artikkel 1
Artikkel 1
Artikkel 2, lõige 1
Artikkel 2, lõige 1, esimene lõik
Artikkel 2, lõige 2, sissejuhatav osa
Artikkel 2, lõige 1, teine lõik, sissejuhatav osa
Artikkel 2, lõige 2, esimene taane
Artikkel 2, lõige 1, teine lõik, punkt a
Artikkel 2, lõige 2, teine taane
Artikkel 2, lõige 1, teine lõik, punkt b
Artikkel 2, lõige 2, kolmas taane
Artikkel 2, lõige 1, teine lõik, punkt c
Artikkel 2, lõige 2, neljas taane
Artikkel 2, lõige 1, teine lõik, punkt d
Artikkel 2, lõige 2, viies taane
Artikkel 2, lõige 1, teine lõik, punkt e
Artikkel 2, lõige 3
Artikkel 2, lõige 2
Artiklid 3 ja 4
Artiklid 3 ja 4
Artikkel 4a, 1. lause
Artikkel 5, esimene lõige
Artikkel 4a, 2. lause
Artikkel 5, teine lõige
Artikkel 5
Artikkel 6
Artikkel 6
Artikkel 7
—
Artikkel 8
Artikkel 9
Artikkel 9
—
Lisa I
—
Lisa II

Summary:
Teatavate lennutranspordilepingute vabastamine ELi konkurentsieeskirjadest
Teatavate lennutranspordilepingute vabastamine ELi konkurentsieeskirjadest
 
KOKKUVÕTE:
määrus (EÜ) nr 487/2009 Euroopa Liidu toimimise lepingu kohaldamise kohta teatavat liiki kokkulepete ja kooskõlastatud tegevuse suhtes õhutranspordi sektoris
MIS ON MÄÄRUSE EESMÄRK?
Määrusega antakse Euroopa Komisjonile volitused kehtestada õhutranspordi sektoris grupierandeid seoses Euroopa Liidu (EL) sisese ning ELi ja kolmandate riikide vahelise liiklusega. Sellega sätestatakse, milliste eritingimuste ja olukordade puhul võib komisjon koostöös ELi liikmesriikide riiklike konkurentsiametitega oma volitusi kasutada. Tuleb märkida, et määruse pealkirjas viidatud Euroopa Ühenduse asutamislepingu artikli 81 punktist 3 on praeguseks saanud Euroopa Liidu toimimise lepingu artikli 101 punkt 3.
PÕHIPUNKTID
Euroopa Liidu toimimise lepingu artikkel 101
Euroopa Liidu toimimise lepingu artikli 101 punkti 3 kohaselt on komisjonil lubatud määrusega teatada, et teatavate kokkulepete, otsuste ja kooskõlastatud tegevuse* kohta ei kehti Euroopa Liidu toimimise lepingu artikli 101 lõike 1 sätted, mille kohaselt on keelatud kõik sellised ettevõtjate ja nende ühenduste vahelised kokkulepped ja kooskõlastatud tegevus, mis võivad mõjutada liikmesriikidevahelist kaubandust ning mille eesmärk on takistada, piirata või kahjustada konkurentsi ELi siseturu piires.
Komisjon võib selliseid grupierandi määrusi võtta vastu eelkõige kokkulepete, otsuste või kooskõlastatud tegevuse kohta, mis on seotud millegagi järgmistest:ühine planeerimine ja lennuliinide sõiduplaanide kooskõlastamine; konsultatsioonid reisijateveo- ning pagasi- ja lastitariifide kohta regulaarsetel lennuliinidel; ühine tegutsemine uute vähem koormatud regulaarsete lennuliinide kasutamisel; teenindusaegade jaotamine ja lennujaama sõiduplaani koostamine; sõiduplaanide koostamise, piletite tellimise ja müügiga seotud arvutipõhiste ettetellimissüsteemide ühine ostmine, arendamine ja kasutamine õhutranspordiettevõtjate poolt.Olukorra muutumine
Määruse võib kehtetuks tunnistada või seda muuta, kui olukord on määruse vastuvõtmist ajendanud tegurite muutumise tõttu teisenenud. Sel juhul tuleb ette näha üleminekuperiood, mille jooksul tuleb muuta varasema määrusega reguleeritud ja enne selle kehtetuks tunnistamist või muutmist kehtinud kokkuleppeid ja kooskõlastatud tegevust.
Piiratud kehtivusaeg
Iga selline grupierandi määrus võetakse vastu kindlaksmääratud ajavahemikuks ja see kehtib tagasiulatuvalt määruse jõustumise kuupäeval olemasolevate kokkulepete, otsuste ja kooskõlastatud tegevuse kohta.
Teave ja konsultatsioonid
Enne grupierandi määruse vastuvõtmist peab komisjon avaldama selle määruse ettepaneku eelnõu ning pöörduma kõigi asjaomaste isikute ja organisatsioonide poole nende arvamuste saamiseks põhjendatud aja jooksul. Enne määruse eelnõu avaldamist ja veel kord pärast avalikku arutelu ja enne määruse vastuvõtmist peab komisjon konsulteerima konkurentsi piiravat tegevust ja turgu valitsevat seisundit käsitleva nõuandekomiteega kooskõlas määrusega (EÜ) nr 1/2003 (vt kokkuvõte).
MIS AJAST MÄÄRUST KOHALDATAKSE?
Seda kohaldatakse alates 1. juulist 2009. Määrusega (EÜ) nr 487/2009 kodifitseeritakse ja tunnistatakse kehtetuks määrus (EMÜ) nr 3976/87.
TAUST
LisateaveMonopolidevastane tegevus (Euroopa Komisjon) Grupierandi määrused (Euroopa Komisjon)
PÕHIMÕISTED
Kooskõlastatud tegevus. Tegevus, mis on konkurentsivastane, sõltumata sellest, kas osapoolte vahel on sõlmitud ametlik kokkulepe või mitte. See võib tuleneda kas otsesest või kaudsest kontaktist nende ettevõtjate vahel, kes kavatsevad kas mõjutada turukäitumist või avalikustada tulevikuplaane konkurentidele.
PÕHIDOKUMENT
Nõukogu 25. mai 2009. aasta määrus (EÜ) nr 487/2009 asutamislepingu artikli 81 lõike 3 kohaldamise kohta teatavat liiki kokkulepete ja kooskõlastatud tegevuse suhtes õhutranspordi sektoris (kodifitseeritud versioon) (ELT L 148, 11.6.2009, lk 1–4)
SEONDUVAD DOKUMENDID
Euroopa Liidu toimimise lepingu konsolideeritud versioon – Kolmas osa – Liidu sisepoliitika ja -meetmed – VII jaotis – Konkurentsi, maksustamise ja õigusaktide ühtlustamise üldeeskirjad – 1. peatükk – Konkurentsieeskirjad – 1. jagu – Ettevõtjate suhtes kohaldatavad eeskirjad – Artikkel 101 (endine EÜ asutamislepingu artikkel 81) (ELT C 202, 7.6.2016, lk 88– 89)
Euroopa Parlamendi ja nõukogu 14. jaanuari 2009. aasta määrus (EÜ) nr 80/2009 toimimisjuhendi kohta arvutipõhiste ettetellimissüsteemide puhul ning millega tunnistatakse kehtetuks nõukogu määrus (EMÜ) nr 2299/89 (ELT L 35, 4.2.2009, lk 47–55)
Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1–25)
Määruse (EÜ) nr 1/2003 hilisemad muudatused on algteksti lisatud. Käesoleval konsolideeritud versioonil on üksnes dokumenteeriv väärtus.
Nõukogu 18. jaanuari 1993. aasta määrus (EMÜ) nr 95/93 ühenduse lennujaamades teenindusaegade jaotamise ühiste eeskirjade kohta (EÜT L 14, 22.1.1993, lk 1–6)
Vt konsolideeritud versioon.
Viimati muudetud: 08.12.2021